**Správa o Účasti verejnosti na Tvorbe právnych Predpisov**

Na príprave návrhu zákona o verejnej osobnej doprave a o zmene a doplnení niektorých zákonov sa podieľala odborná verejnosť (zástupcovia objednávateľov - vyšších územných celkov a miest; dopravcov, odborových zväzov, Úradu pre verejné obstarávanie, Dopravného úradu, Protimonopolného úradu, akademických inštitúcií a neziskových organizácií) v rámci externých konzultácií a zberu podnetov. V roku 2020 bol pracovnej skupine zaslaný dotazník, ktorý bol využitý pri príprave východiskového konceptu návrhu zákona v roku 2021, ktorý bol členom pracovnej skupiny takisto zaslaný na pripomienkovanie. Koncom mája 2022 bol počas vnútrorezortného pripomienkového konania členom pracovnej skupiny zaslaný návrh paragrafového znenia zákona, ktorý bol prerokovaný v júni 2022 so zástupcami Združenia samosprávnych krajov SK 8.

Verejnosť bola o príprave návrhu zákona informovaná prostredníctvom predbežnej informácie č. 231/2022 (ďalej len „predbežná informácia“) zverejnenej v informačnom systéme verejnej správy Slov-Lex od 28.9.2022 do 11.10.2022. K tejto predbežnej informácii bolo vznesených 11 pripomienok, ktoré boli vzaté na vedomie a v prípade ich relevantnosti následne zapracované do paragrafového znenia zákona o verejnej osobnej doprave.

Zároveň sa dňa 27.10.2022 uskutočnili on-line formou, za účasti pozvaných subjektov – dopravcov, objednávateľov dopravných služieb, občianskych združení a MD SR a v zmysle Jednotnej metodiky na posudzovanie vybraných vplyvov Ministerstva hospodárstva SR trhové konzultácie. Jednotlivým aktérom boli na stretnutí odprezentované základné východiská a rámce pripravovaného návrhu zákona o verejnej osobnej doprave spolu s prehľadom navrhovaných legislatívnych zmien oproti súčasnému stavu. V rámci diskusie boli od účastníkov zozbierané podnety, ktoré sú do návrhu zákona zapracované príp. budú zapracované do vykonávacích vyhlášok, resp. sa k nim ešte uskutočnia dodatočné pracovné stretnutia.

Ministerstvo dopravy SR, ako spracovateľ návrhu zákona o verejnej osobnej doprave, pri jeho tvorbe aktívne komunikuje s jednotlivými aktérmi, najmä objednávateľmi dopravných služieb vo verejnom záujme a do paragrafového znenia priebežne zapracováva, v prípade opodstatnenosti, pripomienky týchto subjektov.